Diari Oficial de la Generalitat Valenciana


Sumari del DOGV 9599, del 19-05-2023 (2023/4967)

RESOLUCIÓ de 8 de maig de 2023, de la Presidència de la Generalitat, per la qual es dona publicitat al Reglament de la Mesa General de Negociació d'Administració Local de la Comunitat Valenciana. Referència: C-12-23/ AC-ee.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2023/05/08/(1)/dof/vci/html**

### Dades del document

Número de DOGV
:   9599

Data del DOGV
:   19-05-2023

Secció del DOGV
:   I. DISPOSICIONS GENERALS

Número del document
:   2023/4967


Data del document
:   08-05-2023

Organisme emissor
:   Presidència de la Generalitat

Tipus de document
:   Resolució

Descriptors 

:   * legislació

RESOLUCIÓ de 8 de maig de 2023, de la Presidència de la Generalitat, per la qual es dona publicitat al Reglament de la Mesa General de Negociació d'Administració Local de la Comunitat Valenciana. Referència: C-12-23/ AC-ee. [2023/4967]  
El 14 de febrer de 2023, en l'àmbit de la Mesa General de Negociació d'Administració Local de la Comunitat Valenciana (MGNAL), es va aprovar per l'Administració de la Generalitat la representació de les entitats locals mitjançant la Federació Valenciana de Municipis i Províncies, i les organitzacions sindicals allí representades, el Reglament de la dita mesa, que estableix la seua estructura, composició i regles de funcionament.  
De conformitat amb el que disposa l'article 38.6, del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, i l'article 186.3 de la Llei 4/2021, de 16 d'abril, de la funció pública valenciana, resolc:  
  
  
La publicació en el Diari Oficial de la Generalitat Valenciana del Reglament de la Mesa General de Negociació d'Administració Local de la Comunitat Valenciana.  
  
València, 8 de maig de 2023.- La secretària autonòmica de Cohesió Territorial i Polítiques contra el Despoblament (p. d. R 17 de febrer de 2022; DOGV 21.02.2022): Elena Cebrián Calvo.  
  
  
REGLAMENT DE LA MESA GENERAL DE NEGOCIACIÓ D'ADMINISTRACIÓ LOCAL DE LA COMUNITAT VALENCIANA  
  
CAPÍTOL I  
Disposicions generals  
  
Article 1. Objecte  
L'objecte d'aquest reglament és establir el marc per al funcionament de la Mesa General de Negociació d'Administració Local de la Comunitat Valenciana (d'ara en avant MGNAL).  
  
Article 2. Àmbit d'aplicació  
Aquesta norma serà aplicable a les actuacions de l'MGNAL constituïda en virtut del que estableix el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, i la Llei 4/2021, de 16 d'abril, de la funció pública valenciana.  
  
Article 3. Seu  
La seu de la Mesa serà la del lloc on tinga la seua seu la direcció general amb competències en matèria d'Administració local, sense perjudici que puga celebrar les seues reunions en qualsevol altre lloc de la Comunitat Valenciana, o a través de mitjans telemàtics.  
  
CAPÍTOL II  
Composició i organització  
  
Article 4. Composició i organització  
1. L'MGNAL estarà composta:  
a) Per l'Administració, amb dues parts diferenciades: la Generalitat i les entitats locals.  
a.1) Per la Generalitat:  
Presidència: la persona titular de la secretaria autonòmica amb competències en matèria d'administració local, que tindrà vot de qualitat.  
Vicepresidència: la persona titular de la secretaria autonòmica amb competències en matèria d'administració pública.  
Vocals:  
- La persona titular de la direcció general amb competències en matèria d'administració local.  
- La persona titular de la direcció general amb competències en matèria de pressupostos.  
- La persona titular de la direcció general amb competència en matèria de funció pública.  
- La persona titular de la direcció general amb competència en matèria de treball.  
a.2) Per les entitats locals:  
- La persona titular de la Presidència de la Federació Valenciana de Municipis i Províncies.  
- Les persones titulars de tres alcaldies designades per la Federació Valenciana de Municipis i Províncies.  
b) Per la part social, hi haurà nou persones representants, distribuïdes proporcionalment a la seua representació entre les organitzacions sindicals representatives en el conjunt de les administracions locals valencianes.  
La Secretaria de l'MGNAL serà exercida per una persona, amb veu i sense vot, designada per la Presidència, entre personal funcionari que exercisca un lloc de nivell de cap de secció o superior, en la direcció general competent en matèria d'administració local.  
Les parts integrants de l'MGNAL prendran les mesures necessàries per a garantir la presència paritària d'homes i dones en designar a les persones representants.  
1. L'MGNAL actuarà en Ple. Podran establir-se comissions de seguiment, tant derivades de pactes i acords, com creades per l'MGNAL amb un objecte determinat, les seues funcions i composició es determinaran en l'acord de creació adoptat per la Mesa.  
2. Les parts integrants de l'MGNAL comunicaran per escrit a la secretaria de la Mesa el nom de les persones titulars i els seus suplents, que podran actuar indistintament, sense superar en cap cas el nombre que corresponga a cadascuna de les parts. L'esmentada designació podrà ser modificada en qualsevol moment.  
3. A les sessions de les meses podran assistir amb funcions d'assessorament les persones que, per la seua professió, coneixement o necessitat, siga determinat conjuntament per totes dues parts.  
  
Article 5. El Ple  
1. El Ple està format per la totalitat dels qui integren la Mesa. Per a la vàlida constitució farà falta, com a mínim, l'assistència de la Presidència, la Secretaria, almenys el 51 % de la representació de l'FVMP i les persones que, en representació de les organitzacions sindicals suposen, almenys, el 51 % de la representació del personal en la Mesa.  
  
2. Quan l'Administració, l'FVMP o les organitzacions sindicals assistisquen al Ple, encara que no ho facen la totalitat dels seus representants, els que hi estiguen presents ostentaran la totalitat de la representació atorgada en la data de renovació de representants de la Mesa, tant per al càlcul del vot ponderat com per al del quòrum d'assistència.  
  
  
Article 6. La Presidència i la Vicepresidència  
1. L'MGNAL estarà presidida per la persona titular de la secretaria autonòmica amb competències en matèria d'administració local o per la persona integrant de la Mesa en qui delegue. Així mateix, ostentarà la Presidència de la Junta de Portaveus.  
La Vicepresidència correspon a la persona titular de la secretària autonòmica amb competències en matèria d'administració pública.  
2. La Vicepresidència tindrà com a funció substituir la Presidència en cas de vacant, absència o malaltia, llevat que la Presidència haja efectuat una delegació.  
3. Correspondrà a la Presidència:  
a) La representació de la Mesa.  
b) Acordar la convocatòria de les sessions i fixar l'ordre del dia, tenint en compte les propostes de la Junta de Portaveus.  
c) Presidir les sessions, moderar el desenvolupament dels debats i suspendre'ls per causes justificades.  
d) Assegurar el compliment de l'ordenament jurídic.  
e) Visar les actes i certificats expedits per la Secretaria.  
f) Exercir totes les altres funcions que siguen inherents a la Presidència de la Mesa.  
  
Article 7. Persones integrants de l'MGNAL  
1. Les persones que conformen l'MGNAL en qualitat de titulars o suplents tindran dret a:  
a) Participar en els debats de les sessions. A tal fi, les organitzacions sindicals, d'entre els seus representants, designaran una persona que ostentarà la condició de portaveu, segons l'assumpte a tractar, a l'efecte de negociar i fixar la posició de la seua organització sindical i per a rubricar els acords o pactes.  
b) Formular preguntes.  
c) Obtindre la informació necessària per a complir les funcions assignades.  
d) Realitzar, si és el cas, al·legacions a l'acta de la Mesa.  
e) Negociar i totes les altres funcions que siguen inherents a la seua condició.  
2. En casos d'absència o malaltia i, en general, quan concórrega alguna causa justificada, les persones titulars de la TGAL seran substituïdes pels seus suplents.  
3. Aquestes funcions no podran exercir-se quan concórrega qualsevol motiu d'abstenció previst en la llei que regula les bases del règim jurídic de les administracions públiques.  
  
Article 8. Secretaria  
1. La Secretaria de l'MGNAL l'ostentarà la persona designada per la Presidència, entre personal funcionari que exercisca un lloc de nivell de cap de secció o superior en la direcció general competent en matèria d'administració local.  
2. La persona que exercisca la Secretaria assistirà a les reunions amb veu però sense vot.  
3. En cas de vacant, absència o malaltia de la persona titular de la Secretaria, la seua substitució temporal es realitzarà per personal funcionari tècnic integrant del servei al qual pertanga la persona designada per a ocupar la Secretaria.  
4. Correspon a la Secretaria:  
a) Efectuar la convocatòria de les sessions de la Mesa per ordre de la Presidència, així com les citacions als qui la integren.  
b) Rebre els actes de comunicació, siguen notificacions, peticions de dades, rectificacions dels qui integren la Mesa o qualsevol altra classe d'escrits dels quals haja de tindre coneixement.  
c) Preparar el despatx dels assumptes, redactar i autoritzar les actes de les sessions.  
d) Expedir certificats de les consultes, els dictàmens, els acords i els pactes aprovats.  
e) Realitzar les funcions de tràmit i de suport tècnic necessari per al funcionament de les meses.  
f) Custodiar la documentació de les meses.  
g) Les altres funcions inherents a la seua condició.  
  
Article 9. Junta de Portaveus  
1. La Junta de Portaveus és un òrgan deliberant i consultiu de la Mesa General, la comesa de la qual és preparatòria de les sessions del Ple. Es convocarà a iniciativa de l'Administració o per acord de la majoria de la representació sindical, atenent la seua representativitat, en el termini màxim d'un mes des de la seua petició.  
2. Estarà integrada per tres persones en representació de la Generalitat, una en representació de l'FVMP i una persona en representació de cada organització sindical amb presència en la mesa.  
3. Estarà presidida per qui ostente la Presidència de la Mesa o per la persona en qui delegue. Ocuparà la Secretaria qui ostente la de la Mesa General, o persona que la substituïsca.  
4. Correspon a la Junta de Portaveus proposar l'ordre del dia de les reunions de la mesa per a la qual s'haja convocat, així com qualsevol altra comesa que li atribuïsca el Ple. Les seues decisions tindran caràcter de proposta i no seran executives ni vinculants, excepte la determinació de l'ordre del dia de la mesa general i la seua convocatòria.  
5. Les decisions s'adoptaran atenent la majoria de la representativitat de les administracions i de les organitzacions sindicals.  
6. Serà preceptiva la reunió de la Junta de Portaveus amb caràcter previ a la Mesa General per a determinar l'ordre del dia del Ple.  
7. La Junta de Portaveus serà convocada per la persona que n'ostente la Presidència. La convocatòria, que indicarà la data, l'hora i el lloc de la reunió, així com l'ordre del dia, es realitzarà a través de correu electrònic.  
  
  
  
CAPÍTOL III  
Funcionament de l'MGNAL  
  
Article 10. Convocatòries  
1. L'ordre del dia de les reunions serà fixat per la Presidència de MGNAL, a proposta de la Junta de Portaveus.  
2. La convocatòria, que indicarà la data, l'hora i el lloc de la reunió, així com l'ordre del dia, es realitzarà a través de correu electrònic, amb justificant de recepció, a l'adreça de correu facilitada pels qui integren les meses, amb una antelació mínima de cinc dies.  
3. A la convocatòria s'adjuntarà la documentació necessària per a dur a terme la negociació. En el cas que la complexitat del punt a tractar el requerisca, a criteri de la presidència de l'òrgan corresponent, aquesta documentació s'entregarà amb major antelació.  
4. L'MGNAL haurà de reunir-se, almenys, dues vegades l'any.  
  
Article 11. Règim de funcionament de les sessions  
1. La persona que presidisca la Mesa iniciarà les sessions seguint els punts de l'ordre del dia. L'ordre del tractament dels punts podrà variar-se, per acord unànime de les persones presents, a proposta de qualsevol de les persones que integren la Mesa. Iniciada una sessió, perquè un assumpte puga ser inclòs en l'ordre del dia per la via d'urgència es necessitarà l'acord unànime de totes les parts sempre que es done la presència de la totalitat de la Generalitat i de l'FVMP, així com de la presència de la totalitat de les organitzacions sindicals amb representació en la Mesa.  
2. La Presidència o aquella persona a qui li cedisca l'ús de la paraula, exposarà el contingut del punt a tractar, i després d'això, es concedirà un torn d'intervenció a cada organització sindical.  
3. Intervindrà en primer lloc l'organització sindical amb major representativitat en la Mesa, i continuaran les intervencions per ordre de major a menor representativitat. Només hi intervindrà la persona de cada organització sindical que tinga la condició de portaveu o en qui delegue el torn de paraula, sense que en cap cas una organització sindical hi puga intervindre més d'una vegada per torn de paraula.  
  
4. Es realitzarà per part de l'Administració una intervenció en resposta a allò que s'ha al·legat per les organitzacions sindicals. En un primer torn, es donarà la paraula a l'FVMP. La Presidència podrà concedir els torns d'intervencions necessaris, en funció del desenvolupament del debat i el seu contingut.  
5. Les intervencions estaran referides als punts concrets de l'ordre del dia i als posicionaments i a les propostes que realitzen referits a matèries competència de l'MGNAL.  
  
Article 12. Actes i resum de reunions  
1. De les reunions de l'MGNAL s'alçarà una acta per la Secretaria.  
  
De la Junta de Portaveus es realitzarà per la Secretaria, amb el vistiplau de la Presidència, un resum de la reunió, que contindrà els principals posicionaments de les parts.  
L'acta que es faça de cada sessió contindrà els mínims necessaris establits en la llei que regula el règim jurídic dels òrgans col·legiats de les administracions públiques, i les intervencions dels diferents membres de la Mesa es recolliran de manera esquemàtica i resumida.  
  
2. Quan es pretenga fer constar en l'acta, de manera literal, la seua intervenció o una part d'aquella, haurà d'entregar a la Secretaria el text que es corresponga fidelment amb la seua intervenció o proposta. El text esmentat s'acompanyarà com a annex a l'acta, i haurà d'entregar-se per l'organització sindical o FVMP, en aqueix acte, després d'acabar la sessió corresponent o el dia hàbil següent.  
3. Així mateix, es podrà exigir la constància de la pròpia posició a favor o en contra d'un punt concret, i, si escau, l'abstenció, així com els motius succints que fonamenten la postura. Es podrà formular vot particular motivat, per escrit en el termini de dos dies, que s'incorporarà al text de l'acta.  
4. L'esborrany de l'acta redactat per la Secretaria serà remés per correu electrònic, amb justificant de recepció, a les persones assistents a la reunió, que n'acusaran recepció immediatament, perquè, en el termini de deu dies hàbils, presenten les al·legacions que consideren oportunes, o donen expressament la seua conformitat al contingut de l'acta. Transcorregut aquest termini i resoltes les al·legacions, si n'hi ha, l'acta s'entendrà aprovada en la mateixa reunió i serà signada per qui exercisca la Secretaria de la Mesa, amb el vistiplau de la Presidència. Posteriorment es remetrà, per correu electrònic, als qui la integren.  
5. La Secretaria podrà emetre certificat sobre els acords que s'hagen adoptat o del fet de la negociació o inclusió d'un punt en l'ordre del dia, sense perjudici de la ulterior aprovació de l'acta. En els certificats esmentats, emesos amb anterioritat a l'aprovació de l'acta, s'hi farà constar expressament aquesta circumstància.  
  
Article 13. Acords i pactes  
1. L'adopció d'acords o pactes podrà realitzar-se mitjançant l'aprovació per la representació de l'Administració i, a més, pel 51 %, com a mínim, de la representació de les organitzacions sindicals en la mesa corresponent. L'aprovació per la representació de l'Administració requerirà, addicionalment, l'aprovació de la representació de la Generalitat i de l'FVMP.  
2. Els pactes i acords seran rubricats per la Presidència de la Mesa, per la persona titular de la Presidència de l'FVMP i per la persona portaveu de cada organització sindical que els subscriga.  
3. Per la Secretaria de la Mesa es realitzaran els tràmits oportuns per a portar a efecte la publicació en el Diari Oficial de la Generalitat Valenciana, dels acords i pactes aconseguits.  
  
CAPÍTOL IV  
Altres fòrums dependents d'aquesta MGNAL  
  
Article 14. Meses tècniques i comissions de seguiment  
1. Podran constituir-se, per acord del Ple de la Mesa General, meses tècniques preparatòries de la negociació prèvia a la firma d'acords o pactes i de les normes que es determinen abans de ser portades al Ple, a les quals es dotarà d'atribucions i competències específiques.  
  
Les meses tècniques esmentades estaran integrades per dues persones en representació de cada organització sindical present en la mesa, i un nombre semblant de persones representants de l'Administració, que hi estaran assistides per la Secretaria de la Mesa General. També hi podran estar assistides pel corresponent personal assessor.  
2. Amb independència de les comissions de seguiment que s'establisquen en els acords i pactes, per acord del Ple de l'MGNAL es podran constituir comissions de seguiment relatives a matèries concretes, amb les competències i facultats que es determinen en l'acord de creació, sense tindre la competència preparatòria de la negociació i que dependran de l'MGNAL.  
  
DISPOSICIONS ADDICIONALS  
  
Primera. Renovació de representants  
1. La representació de l'Administració serà renovada en el cas de reestructuració del Consell o de l'FVMP que afecte aquesta.  
2. La renovació de representació de les organitzacions sindicals es produirà cada dos anys, començant en any parell i amb certificació de representativitat emesa a aquest efecte per la conselleria competent, tal com disposa l'article 35.2 del TREBEP.  
  
Segona. Normes supletòries  
En allò no que no s'arreplega en aquesta regulació, s'estarà al que es disposa en el Decret 2/2017, d'11 de gener del Consell, pel qual es regula l'estructura, composició i normes de funcionament de la Mesa General de Negociació I i de la Mesa General de Negociació II de la Generalitat.  
  
DISPOSICIÓ FINAL  
  
Única. Entrada en vigor  
El present reglament entrarà en vigor el dia que s'aprove per part de l'MGNAL.  
  
Per la Generalitat:  
La secretaria autonòmica de Cohesió Territorial i Polítiques contra el Despoblament, presidenta de la Mesa General de Negociació d'Administració Local de la Comunitat Valenciana, Elena Cebrián Calvo.  
Per les entitats locals:  
El president de la Federació Valenciana de Municipis i Províncies, Rubén Alfaro Bernabé.  
Por la part social:  
Per FeSP UGT PV, Francisco Javier Caballero González.  
Per CCOO PV, Juan Piqueras Martínez.  
Per CSIF, José Alfonso Fenollosa.


Còpia Permalink ELI